ΓΡΑΠΤΗ ΕΡΩΤΗΣΗ E-2164/98

υποβολή: Jesús Cabezón Alonso (PSE) προς την Επιτροπή

(13 Ιουλίου 1998)

Θέμα: Επιπτώσεις από την απόφαση του ΔΕΚ της 12-5-98 (C-106/96)

Ποιές πρωτοβουλίες της Επιτροπής, και κατά συνέπεια, ποιά προγράμματα ή σχέδια της θα επηρεάσει η απόφαση της να παγώσει τις δημοσιονομικές γραμμές που στερούνται νομικής βάσεως, κατόπιν της απόφασης που εξέδωσε το ΔΕΚ στις 12-5-98 (C-106/96);

Aπάντηση του κ. Liikanen εξ ονόματος της Επιτροπής

(27 Οκτωβρίου 1998)

Η Επιτροπή έλαβε το συντηρητικό μέτρο μετά την απόφαση του Δικαστηρίου υπενθυμίζοντας ότι μόνο οι ήσσονος σημασίας ενέργειες μπορούν να επιφέρουν κοινοτικές δαπάνες χωρίς να απαιτείται εκ των προτέρων η θέσπιση νομοθετικής πράξεως παράγωγου δικαίου. Η Επιτροπή, θεματοφύλακας της ορθής εφαρμογής της κοινοτικής νομοθεσίας δεν μπορούσε να αγνοήσει την απόφαση του Δικαστηρίου. Ως αρμόδια για την εκτέλεση του προϋπολογισμού αρχή άρχισε την εις βάθος εξέταση όλων των κονδυλίων που στερούνται νομικής βάσεως και είναι εγγεγραμμένα στον προϋπολογισμό του 1998 για να εξακριβώσει εάν είναι δυνατόν να συνεχιστεί η εκτέλεσή τους με κάθε νομική ασφάλεια. Μετά από την εξακρίβωση αυτή και λαμβανομένων υπόψη των αποτελεσμάτων του Συμβουλίου "Προϋπολογισμοί" της 17ης Ιουλίου 1998 μπορούμε να διακρίνουμε διάφορες περιπτώσεις.

Όσον αφορά τα κονδύλια που έχουν πλήρως αποδεσμευθεί, μπορούμε να θεωρήσουμε ότι η προσωρινή αναστολή θα εκφρασθεί μόνο με στιγμιαία επιβράδυνση της εκτέλεσής τους. Στην ουσία η Επιτροπή, μετά από την απόφαση δέσμευσης εκ μέρους της της 10ης Ιουνίου, ενήργησε με ταχύτητα για να αποδεσμεύσει κατά τη διάρκεια της εξέτασής τους τα αντίστοιχα κονδύλια μέχρι το αργότερο τις 14 Ιουλίου. Το ίδιο ισχύει για τις ενέργειες που είναι πολιτικά "ευαίσθητες" όπως τα μέτρα κατά της βίας που ασκείται στα παιδιά, τους εφήβους και τις γυναίκες, τις ενέργειες σχετικά με το παράνομο και επιζήμιο περιεχόμενο του Internet, τη στήριξη και την επίβλεψη των εκλογικών διαδικασιών καθώς και τις ενέργειες στον τομέα των ανθρώπινων δικαιωμάτων και της δημοκρατίας των οποίων η εκτέλεση επαναλήφθηκε αμέσως μετά τις διαβουλεύσεις στα πλαίσια του Συμβουλίου "Προϋπολογισμοί".

Όσον αφορά τα λοιπά κονδύλια τα οποία έχουν δεσμευθεί εν μέρει ή πλήρως, πρέπει να διακρίνουμε τρεις κατηγορίες:

- τα κονδύλια για τα οποία έχει προταθεί νομική βάση θα εκτελεσθούν μόλις θεσπισθεί η βάση αυτή. Ο βαθμός χρησιμοποίησης των πιστώσεων το 1998 θα εξαρτηθεί από την ημερομηνία έγκρισης αυτής της νομικής βάσης. Εν πάση περιπτώσει, εάν η νομική βάση θεσπισθεί στο τέλος του έτους, οι αντίστοιχες πιστώσεις θα μπορούσαν κατ' αρχήν να μεταφερθούν και κατά συνέπεια να εφαρμοσθούν το επόμενο έτος;

- τα κονδύλια που δεν θα μπορέσουν να αποδεσμευθούν επειδή δεν έχει προταθεί καμία νομική βάση και καλύπτουν ενέργειες που δεν ανταποκρίνονται σε αυτόνομες ενέργειες ή σε προπαρασκευαστικές πράξεις ή σε πρότυπα σχέδια, εξετάζονται κατά περίπτωση για να εξακριβωθεί σε ποιό βαθμό μπορούν να εκτελεσθούν παρόλα αυτά, εάν βασισθεί κανείς στην αρχή της εκπλήρωσης των νόμιμων προσδοκιών των ενδεχόμενων δικαιούχων και της διατήρησης των ήδη πραγματοποιηθεισών επενδύσεων. Διεξάχθηκε έρευνα στις υπηρεσίες-διατάκτες τις οποίες αφορούν τα εν μέρει ή πλήρως δεσμευμένα κονδύλια για να καταστεί γνωστό πώς προβλέπουν να εκτελέσουν τον προϋπολογισμό σύμφωνα με αυτά τα ad hoc μέτρα. Τα αποτελέσματα κοινοποιήθηκαν στην αρμόδια για τον προϋπολογισμό αρχή και ιδίως στην Επιτροπή Προϋπολογισμών του Κοινοβουλίου κατά την ολομέλεια του Σεπτεμβρίου στο Στρασβούργο;

- παραμένει η ειδική περίπτωση των κονδυλίων σχετικά με την καταπολέμηση της φτώχειας και του κοινωνικού αποκλεισμού για την οποία τα απαραίτητα μέσα για την θέσπιση των νομικών βάσεων θα τα παράσχει η συνθήκη του Άμστερνταμ. Τα κονδύλια αυτά αποτέλεσαν αντικείμενο κοινής δήλωσης του Συμβουλίου και της Επιτροπής κατά το Συμβούλιο "Προϋπολογισμός" της 17ης Ιουλίου 1998. Στις 16 Σεπτεμβρίου 1998 κατόπιν προτάσεως της Επιτροπής ελήφθησαν "μέτρα για τον επαναπροσανατολισμό των ενεργειών που διεξάγονται με πραγματικά καινοτόμο τρόπο σε σχέση με τους μέχρι σήμερα ανεπτυγμένους άξονες" και τα οποία "επιτρέπουν να τα θεωρήσουμε ως προπαρασκευαστικά για τον ορισμό της κοινοτικής παρέμβασης στους τομείς που θίγει η συνθήκη του Άμστερνταμ". Θα μπορέσουν επομένως να εκτελεσθούν νέα προγράμματα.